**Jegyzőkönyv**

**Nagykovácsi Nagyközség Önkormányzat**

**Oktatási, kulturális, sport, turisztikai és környezetvédelmi bizottság nyílt üléséről**

Az ülés helye:  **Vállalkozói Inkubátorház**

Az ülés időpontja: **2016. március 29. (hétfő 17 óra)**

**Meghívottak:** Fodor Attila elnök, Bánóczi Margit, Honti Zoltán, Dr. Klein Katalin, Kropkó Péter, Szabó Orsolya, Gerlóczyné Furulyás Katalin, Kiszelné Mohos Katalin polgármester, Szemesy Barbara alpolgármester, Dr. Fegyveres-Fiskál Gábor alpolgármester, Papp István jegyző, dr. Németh Zsanett aljegyző, Grégerné Papp Ildikó osztályvezető

**Megjelentek:** Fodor Attila elnök, Bánóczi Margit, Honti Zoltán, dr. Klein Katalin, Gerlóczyné Furulyás Katalin*,* Kiszelné Mohos Katalin polgármester, Szemesy Barbara alpolgármester, dr. Klein Katalin képviselő, Tegzes Endre képviselő, Papp István jegyző, dr. Németh Zsanett aljegyző, Györgyi Zoltán főépítész, Grégerné Papp Ildikó osztályvezető, dr. Halmosi-Rokaj Odett osztályvezető, Diószeghy Tünde Öregiskola és Közösségi Ház és Könyvtár intézményvezető, Ernei Júlia Öregiskola és Közösségi Ház és Könyvtár, Tóth Mária Erzsébet Kispatak Óvoda, óvodavezető, Kissné Szalay Erzsébet jegyzőkönyvvezető

**Fodor Attila elnök:** Köszöntöm a bizottság tagjait, polgármester asszonyt, megjelent vendégeinket. A bizottság ülését megnyitom. Megállapítom, hogy a bizottságból 5 fő jelen van, tehát a bizottság határozatképes. Szabó Orsolya bizottsági tagunk írásban jelezte, hogy a mai napon nem tud megjelenni az ülésen. Először is szavazásra teszem fel a mai ülés napirendjét a meghívó szerint. Indítható a szavazás.

**Megállapítom, hogy Nagykovácsi Nagyközség Önkormányzat Oktatási, kulturális, sport, turisztikai és környezetvédelmi bizottsága jelen lévő 5 tagja 5 igen, ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**OKTATÁSI, KULTURÁLIS, SPORT, TURISZTIKAI ÉS KÖRNYEZETVÉDELMI BIZOTTSÁGA**

**13/2016. (III. 29.) HATÁROZATA**

**Nagykovácsi Nagyközség Önkormányzat Oktatási, kulturális, sport, turisztikai és környezetvédelmi bizottsága úgy dönt, hogy 2016. március 29-i ülésén az alábbi napirendet tárgyalja:**

1. **Az Öregiskola Közösségi Ház és Könyvtár 2015. évi beszámolója**
2. **A Kispatak Óvoda 2016/2017. nevelési év beiratkozási rendje és az indítható csoportok számának meghatározása, 2016. évi nyári nyitvatartási rendje, SZMSZ jóváhagyása**
3. **A Kispatak Óvoda intézményvezetői (magasabb vezető) pályázatának kiírása**
4. **Az „Ovi-Foci Program – Pályázat 6 x 12 méter méretű műfüves sportpálya építésére” kiírt pályázaton történő részvétel**
5. **Emlékszoba kialakítása az 1956-os forradalom tiszteletére, pályázati támogatás igénybevételével**
6. **A Nagykovácsi Zenei Alapítvány helyiségkérelme**

 **Határidő:** azonnal

**Felelős:** OKB elnök

**1. napirendi pont:**

**Az Öregiskola Közösségi Ház és Könyvtár 2015. évi beszámolója**

**Fodor Attila elnök:** Az előterjesztést mindenki látta, kérdezem, hogy van-e hozzászólás, vélemény? Színvonalas anyagot kaptunk intézményvezető asszonytól. Kérdezem, hogy intézményvezető asszony szeretné-e néhány szóban bemutatni a beszámolóját.

**Diószeghy Tünde intézményvezető:***Röviden ismertette a beszámolót.*

**Fodor Attila elnök:** Köszönöm. Van-e további hozzászólás, kérdés.

**G. Furulyás Katalin**: Egy jól strukturált anyag áll előttünk. Különösen örülök, hogy az intézmény két alapfunkciója, a közművelődés és a közgyűjtemény szerinti bontásban készült a beszámoló. Mindenképpen elfogadásra javaslom.

**Fodor Attila elnök**: Van-e további hozzászólás? Nincs. Akkor felteszem szavazásra az Öregiskola Közösségi Ház és Könyvtár beszámolóját. Indítható a szavazás.

**Megállapítom, hogy Nagykovácsi Nagyközség Önkormányzat Oktatási, kulturális, sport, turisztikai és környezetvédelmi bizottsága jelen lévő 5 tagja 5 igen, ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**OKTATÁSI, KULTURÁLIS, SPORT, TURISZTIKAI ÉS KÖRNYEZETVÉDELMI BIZOTTSÁGA**

**14/2016. (III. 29.) HATÁROZATA**

**Tárgy: Döntés az Öregiskola Közösségi Ház és Könyvtár 2015. évi beszámolójának elfogadásáról**

Nagykovácsi Nagyközség Önkormányzatának Oktatási, kulturális, sport, turisztikai és környezetvédelmi bizottsága javasolja a Képviselő-testületnek, hogy az intézményvezető által készített 2015. évi tevékenységről szóló beszámolót a határozat mellékletét képező tartalommal fogadja el.

**Határidő**. azonnal

**Felelős**: intézményvezető

**2. napirendi pont**

**A Kispatak Óvoda 2016/2017. nevelési év beiratkozási rendje és az indítható csoportok számának meghatározása, 2016. évi nyári nyitvatartási rendje, SZMSZ jóváhagyása**

**Fodor Attila elnök:** Átadom a szót osztályvezető asszonynak, hogy ismertesse az előterjesztést.

**Grégerné Papp Ildikó osztályvezető**: *Röviden ismertette az előterjesztést.*

**Fodor Attila elnök:** Szeretném kérdezni, hogy intézményvezető asszony szeretne-e hozzászólni a napirendhez. Igen, átadom a szót.

**Tóth Mária intézményvezető**: 13 csoport működik az óvodában, viszont felmerült az igény, hogy legyenek olyan csoportok, ahol nem vegyes életkorú gyermekek vannak. Lesznek egyéb változások is az óvodában, mert két kolléganő nyugdíjba vonul, ezért 4 üres álláshelyünk lesz a közeljövőben. Nagyon nehéz óvodapedagógust találni, és ebben kérném a Képviselő-testület segítségét, hogy esetlegesen hol tudnánk még hirdetni, hogyan tudnánk óvónőket idecsalogatni.

**Fodor Attila elnök**: Köszönöm. Van-e kérdés, hozzászólás? Úgy látom nincs. Nekem lenne javaslatom. Az I. határozati javaslattal kapcsolatban, már az intézményvezető asszonnyal is egyeztettem a beiratkozás időpontjait tekintve tavaly felmerült kérdést. Nem biztos, hogy a szülők minden esetben az első két napon tudják megoldani a beiratkozást, abban az esetben, ha munkaidőben nem megoldható számukra. Javaslatom az, hogy ne csak hétfőn és kedden, hanem szerdán és csütörtökön is 18 óráig lehessen a gyermekeket beíratni. Pénteken maradna a 16 óra. Úgy gondolom, hogy ez egy plusz gesztus a beiratkozók szülei felé.

**Kiszelné Mohos Katalin polgármester**: A mostani javaslat már bővebb, mint a tavalyi, mert tavaly a bizottság kérésére 17 óráig volt egy vagy két napon a beiratkozás. Azt gondolom, hogy a szülők nagy többsége meg tudja oldani munkaidőben, aki pedig dolgozik, annak elegendő ez a két nap. Egyébként korábban mindig 16 óráig volt a beiratkozás.

**Fodor Attila elnök:** Köszönöm polgármester asszonynak a tájékoztatást a korábbi időszakról. Ennek ellenére lehetnek olyan esetek, amikor ez segítség lehet.

**dr. Klein Katalin:** Intézményvezető asszony felvetésével kapcsolatban megfontolásra javaslom annak megvizsgálását, hogy a meghirdetett óvodapedagógusi állásokhoz, ha hozzátennénk valamiféle lakhatási támogatást, vonzóbbá tudnánk-e tenni ezt az állást. Ha esetleg úgy kerülne ki az álláshirdetés, hogy tartalmazná ezt a lehetőséget, akkor talán több lenne a jelentkező.

**Kiszelné Mohos Katalin polgármester**: Nem tudok róla, hogy bárkinek az lenne a problémája, hogy nem kíván ide jönni, mert nincs lakhatási lehetősége. Már beszéltünk erről óvodavezető asszonnyal, és amennyiben ilyen probléma felmerülne, azt mindenképpen jelezzék a testület felé, de egyáltalán nincs érdeklődés.

**Tóth Mária intézményvezető:** Még arra is gondoltunk, hogy esetleg fel lehetne tüntetni a hirdetésben, hogy van cafetéria, utazási költség-térítés.

**Kiszelné Mohos Katalin polgármester:** A hirdetést a munkáltató fogalmazhatja meg. A Közigállás portálon nem lehet ezt megjelentetni, de minden más felületen ezt bele lehet tenni.

**Fodor Attila elnök:** Köszönöm. Van-e további hozzászólás? Nincs. Akkor először az óvoda beiratkozási rendjére vonatkozó módosító javaslatot teszem fel szavazásra az elhangzottak szerint.

**Megállapítom, hogy Nagykovácsi Nagyközség Önkormányzat Oktatási, kulturális, sport, turisztikai és környezetvédelmi bizottsága jelen lévő 5 tagja 3 igen, 1 nem 1 tartózkodással az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**OKTATÁSI, KULTURÁLIS, SPORT, TURISZTIKAI ÉS KÖRNYEZETVÉDELMI BIZOTTSÁGA**

**15/2016. (III. 29.) HATÁROZATA**

**Tárgy: Módosító javaslat a Kispatak Óvoda 2016/2017-es nevelési évi beiratkozási rendjére vonatkozóan**

Nagykovácsi Nagyközség Önkormányzatának Oktatási, kulturális, sport, turisztikai és környezetvédelmi bizottsága javasolja a Képviselő-testületnek, hogy a Kispatak Óvodában a 2016/2017-es nevelési évben a beiratkozás időpontja 2016. május 09 – 13. közötti napokon az alábbi rendben történik:

*hétfőn – kedden – szerdán - csütörtökön 8:00 órától 18:00 óráig*

*pénteken 8:00 órától 16:00 óráig*

**Határidő**. azonnal

**Felelős**: OKB elnöke

**Fodor Attila elnök:** Köszönöm. Most pedig az előterjesztésben foglalt határozati javaslatokról egyesével szavazunk. Elsőként az I. számú határozati javaslatról szavazunk a most elfogadott módosítással. Indítható a szavazás.

**Megállapítom, hogy Nagykovácsi Nagyközség Önkormányzat Oktatási, kulturális, sport, turisztikai és környezetvédelmi bizottsága jelen lévő 5 tagja 5 igen, ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**OKTATÁSI, KULTURÁLIS, SPORT, TURISZTIKAI ÉS KÖRNYEZETVÉDELMI BIZOTTSÁGA**

**16/2016. (III. 29.) HATÁROZATA**

**Tárgy: Döntés a Kispatak Óvoda 2016/2017. nevelési évre való beiratkozás rendjéről és idejéről**

Nagykovácsi Nagyközség Önkormányzatának Oktatási, kulturális, sport, turisztikai és környezetvédelmi bizottsága javasolja a Képviselő-testületnek, mint fenntartónak, hogy a Nemzeti köznevelésről szóló 2011. évi CXC. törvény 49.§ (1) bekezdése, valamint a nevelési-oktatási intézmények működéséről szóló 20/2012. (VIII.31.) EMMI rendelet 20. § alapján az alábbiak szerint határozza meg az óvodai beiratkozás időpontját:

A Kispatak Óvodában a 2016/2017-es nevelési évben a beiratkozás időpontja **2016. május 09 – 13. közötti napokon az alábbi rendben történik:**

**hétfőn – kedden – szerdán - csütörtökön 8:00 órától 18:00 óráig**

**pénteken 8:00 órától 16:00 óráig**

**helye: Kaszáló utcai Óvoda**

Nagykovácsi Nagyközség Önkormányzatának Képviselő-testülete, mint fenntartó az óvodai beiratkozás idejéről, az óvodai jogviszony létesítésével összefüggő eljárásról **2016. április 8-ig** hirdetményt tesz közzé a saját honlapján. Az óvodai felvétel tárgyában meghozott döntés közlésének határnapját, **2016. június 6.** napjában jelöli meg.

**Határidő:**

* közzétételre – 2016. április 8.
* szülők felvételről való értesítésére – 2016. június 6.

**Felelős:**

* közzétételért – polgármester, jegyző
* szülők felvételről való értesítéséért – intézményvezető

**Fodor Attila elnök**: Köszönöm. Most a II. számú határozati javaslatról. Indítható a szavazás.

**Megállapítom, hogy Nagykovácsi Nagyközség Önkormányzat Oktatási, kulturális, sport, turisztikai és környezetvédelmi bizottsága jelen lévő 5 tagja 5 igen, ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**OKTATÁSI, KULTURÁLIS, SPORT, TURISZTIKAI ÉS KÖRNYEZETVÉDELMI BIZOTTSÁGA**

**17/2016. (III. 29.) HATÁROZATA**

**Tárgy:** **Döntés a Kispatak Óvodában indítható csoportszám és létszám engedélyezéséről a 2016/2017. nevelési évre vonatkozóan**

Nagykovácsi Nagyközség Önkormányzatának Oktatási, kulturális, sport, turisztikai és környezetvédelmi bizottsága javasolja a Képviselő-testületnek, hogya Kispatak Óvoda és tagintézményeiben a 2016/2017. nevelési évben 13 óvodai csoportot indítson az alábbiak szerint:

1. Kaszáló utcai székhely óvoda 6 csoport, csoportonként maximum 30 fő, összesen 180 fő

2. Dózsa György utcai tagóvoda 5 csoport, 4 csoportban 25 fő és 1 csoportban 26 fő, összesen 126 fő

3. Száva utcai tagóvoda 2 csoportban csoportonként 27 fő, összesen 54 fő

A maximális gyermeklétszám: 360 fő.

Felhatalmazza az Intézményvezetőt a szükséges intézkedések megtételére.

**Határidő**: 2016. április 1.

**Felelős**: Intézményvezető

**Fodor Attila elnök:** Köszönöm. Most a III. számú határozati javaslatról. Indítható a szavazás.

**Megállapítom, hogy Nagykovácsi Nagyközség Önkormányzat Oktatási, kulturális, sport, turisztikai és környezetvédelmi bizottsága jelen lévő 5 tagja 5 igen, ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**OKTATÁSI, KULTURÁLIS, SPORT, TURISZTIKAI ÉS KÖRNYEZETVÉDELMI BIZOTTSÁGA**

**18/2016. (III. 29.) HATÁROZATA**

**Tárgy: Döntés a Kispatak Óvoda 2016. évi nyári nyitvatartási rendjéről**

Nagykovácsi Nagyközség Önkormányzatának Oktatási, kulturális, sport, turisztikai és környezetvédelmi bizottsága javasolja a Képviselő-testületnek, mint fenntartónak, hogy a 2011. évi CXC törvény 83. § (2) bekezdésének b) pontja alapján a Kispatak Óvoda nyári nyitvatartási rendjét az alábbiak szerint határozza meg:

2016. július 4-től augusztus 22-ig a Kispatak Óvoda munkarendjét úgy kell meghatározni, hogy a tagóvodák közül valamelyik folyamatosan nyitva tartson. A szülők május 13-ig jelezhetik, hogy a nyári nyitvatartási idő alatt mikor kívánják igénybe venni az óvodai nevelést. Az igények alapján kialakított nyitvatartási rendet az intézményvezető 2016. május 27-ig hirdetményben közli.

**Határidő:** 2016. május 27.

**Felelős:** intézményvezető

**Fodor Attila elnök:** Köszönöm. Most a IV. számú határozati javaslatról. Indítható a szavazás.

**Megállapítom, hogy Nagykovácsi Nagyközség Önkormányzat Oktatási, kulturális, sport, turisztikai és környezetvédelmi bizottsága jelen lévő 5 tagja 5 igen, ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**OKTATÁSI, KULTURÁLIS, SPORT, TURISZTIKAI ÉS KÖRNYEZETVÉDELMI BIZOTTSÁGA**

**19/2016. (III. 29.) HATÁROZATA**

**Tárgy: Döntés a Kispatak Óvoda Szervezeti és Működési Szabályzatának jóváhagyásáról**

Nagykovácsi Nagyközség Önkormányzat Oktatási, kulturális, sport, turisztikai és környezetvédelmi bizottsága javasolja a Képviselő-testületnek, hogy az előterjesztés melléklete szerinti tartalommal hagyja jóvá a Kispatak Óvoda Szervezeti és Működési Szabályzatát.

**Határidő:** azonnal

**Felelős:** intézményvezető

**3. napirendi pont**

**A Kispatak Óvoda intézményvezetői (magasabb vezető) pályázatának kiírása**

**Fodor Attila elnök:** Átadom a szót Grégerné Papp Ildikó osztályvezető asszonynak, hogy ismertesse az előterjesztést.

**Grégerné Papp Ildikó osztályvezető:** *Röviden ismertette az előterjesztést.*

**Fodor Attila elnök:** Köszönöm. Van-e hozzászólás, kérdés. Nincs. Én pontosítást kérnék a bíráló bizottsággal kapcsolatban.

**Grégerné Papp Ildikó osztályvezető:** A határozati javaslat szerint a bíráló bizottság tagjai a Polgármester valamint az Oktatási Bizottság tagjai. Tulajdonképpen az Oktatási bizottság ebben az esetben bíráló bizottságként működik majd.

**Fodor Attila elnök:** Köszönöm. Van-e további hozzászólás, kérdés? Nincs. Akkor szavazásra teszem fel az előterjesztésben foglalt határozati javaslatot. Indítható a szavazás.

**Megállapítom, hogy Nagykovácsi Nagyközség Önkormányzat Oktatási, kulturális, sport, turisztikai és környezetvédelmi bizottsága jelen lévő 5 tagja 5 igen, ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**OKTATÁSI, KULTURÁLIS, SPORT, TURISZTIKAI ÉS KÖRNYEZETVÉDELMI BIZOTTSÁGA**

**20/2016. (III. 29.) HATÁROZATA**

**Tárgy: A Kispatak Óvoda intézményvezetői (magasabb vezető) pályázatának kiírása**

Nagykovácsi Nagyközség Önkormányzatának Oktatási, kulturális, sport, turisztikai és környezetvédelmi bizottsága javasolja a Képviselő-testületnek, hogy a határozat melléklete szerinti intézményvezetői pályázati kiírást fogadja el.

A Kjt. 20/A. § (6) bekezdése szerinti bíráló bizottság tagjai a Polgármester valamint az Oktatási, Kulturális, Sport, Turisztikai és Környezetvédelmi Bizottság tagjai.

A Képviselő-testület felkéri a jegyzőt, hogy gondoskodjon a pályázati felhívás megjelentetéséről és az eljárás lefolytatásáról.

**Határidő:** azonnal

**Felelős:** Polgármester, Jegyző

**Fodor Attila elnök:** Elérkeztünk a 4. napirendi ponthoz. Az „Ovi-Foci Program – Pályázat 6 x 12 méter méretű műfüves sportpálya építésére” kiírt pályázaton történő részvétel. Szemesy Barbara alpolgármester asszony kér szót.

**Szemesy Barbara alpolgármester**: Tekintve, hogy nem találjuk biztosítottnak az önrész előteremtését, másrészt, hogy viszonylag kis kör tudná használni ezt a pályát, ezért az előterjesztésemet visszavonom.

**Fodor Attila elnök**: Köszönöm. Akkor a következő napirenddel folytatjuk.

**4. napirendi pont**

**Emlékszoba kialakítása az 1956-os forradalom tiszteletére, pályázati támogatás igénybevételével**

**Fodor Attila elnök:** Átadom a szót osztályvezető asszonynak, hogy ismertesse az előterjesztést.

**dr. Halmosi-Rokaj Odett osztályvezető**:*Röviden ismertette az előterjesztést.*

**Fodor Attila elnök**: Van-e kérdés, hozzászólás? Nincs. Akkor szavazásra teszem fel az előterjesztésben foglalt határozati javaslatot. Indítható a szavazás.

**Megállapítom, hogy Nagykovácsi Nagyközség Önkormányzat Oktatási, kulturális, sport, turisztikai és környezetvédelmi bizottsága jelen lévő 5 tagja 5 igen, ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**OKTATÁSI, KULTURÁLIS, SPORT, TURISZTIKAI ÉS KÖRNYEZETVÉDELMI BIZOTTSÁGA**

**21/2016. (III. 29.) HATÁROZATA**

**Tárgy: Döntés az „Emlékszoba kialakítása az 1956-os forradalom tiszteletére, pályázati támogatás igénybevételével” tárgyában**

Nagykovácsi Nagyközség Önkormányzatának Oktatási, kulturális, sport, turisztikai és környezetvédelmi bizottsága javasolja a Képviselő-testületnek, hogy támogatási kérelmet nyújtson be a Közép- és Kelet-európai Történelem és Társadalom Kutatásáért Közalapítványhoz emlékszoba kialakítására, az 1956-os forradalom tiszteletére, és az ehhez szükséges 1.000.000.- forint összegű önrészt biztosítsa.

**Határidő**: azonnal

**Felelős:** Polgármester

**5. napirendi pont**

**Nagykovácsi Zenei Alapítvány helyiségkérelme**

**Fodor Attila elnök:** Átadom a szót aljegyző asszonynak, hogy ismertesse az előterjesztést.

**dr. Németh Zsanett aljegyző:** *Röviden ismertette az előterjesztést.*

**Fodor Attila elnök:** Köszönöm. Van-e kérdés, hozzászólás?

**G. Furulyás Katalin**: Az elhangzottak szerint a határozati javaslat az önkormányzat feltételeit tartalmazza nagyrészt. Az lenne a kérdésem, hogy a NAMI ismeri-e azt a feltételt, hogy amennyiben hitelből újítja fel, akkor nem tudja ráterhelni az ingatlanra?

**dr. Németh Zsanett aljegyző:** Arra semmilyen lehetőség nincs, hogy az önkormányzati ingatlant ilyen célra megterhelje. Ez a nemzeti vagyonról szóló törvénnyel teljesen ellentétes lenne. Ha a kérelmében az szerepel, hogy saját költségén újítja fel, az nem azt jelenti, hogy mi biztosítjuk hozzá a fedezetet.

**Kiszelné Mohos Katalin polgármester:** Csak tájékoztatásul annyit szeretnék elmondani, hogy a Pénzügyi bizottság ülésére ide fog érni a NAMI igazgatója, és ott fog tudni válaszolni ezekre a kérdésekre.

**Honti Zoltán:** Véleményem szerint a felújítás mértékét is meg kellene határozni, mert így nehéz eldönteni, hogy az épületből egy szép, korszerű épület lesz, vagy éppen lakható.

**G. Furulyás Katalin:** Természetesen messzemenőkig támogatnám, hogy a NAMI megfelelő elhelyezést nyerjen. Ha ennek a kérdésnek a pénzügyi részét egy másik bizottság nagyobb hozzáértéssel tudja körüljárni, akkor részünkről valószínűleg egy elvi hozzájárulás szükséges.

**Györgyi Zoltán főépítész**: Ebben az esetben erről az egy szárnyról van szó, sem a másik szárnyról, sem pedig a kertterületről.

**Fodor Attila elnök:** Az előterjesztésben az szerepel, hogy a NAMI elkészíti a terveket, egyezteti a főépítésszel. Mi történik akkor, ha ezt követően lép életbe a bérleménynek a jóváhagyása, ha ezek a tervek olyanok, hogy az önkormányzat számára megfelel?

**Kiszelné Mohos Katalin polgármester:** Azt tudjuk, hogy mind a tervek elkészítése, mind az engedélyezés sok költséggel jár. Ezeket a pénzösszegeket nem fogja a NAMI akkor befektetni, ha nem tudja biztosan, hogy megkapja-e.

**Fodor Attila elnök:** Én sem erre gondoltam, de mindenképpen szinkronban kell lenni a terveknek az önkormányzat elképzeléseivel.

**dr. Németh Zsanett aljegyző:** A határozati javaslat első francia bekezdése tartalmazza, hogy különösen elvégzi, ami ebben az esetben azt jelenti, hogy mindenképpen el kell végeznie ahhoz, hogy az ingatlant használni lehessen. Mivel a mi tulajdonunkban van az ingatlan, nyilván ráhatásunk kell, hogy legyen arra, hogy milyen tervek alapján újítja fel. Ez egy folyamatos konzultációt, egyeztetést feltételez.

**Fodor Attila elnök:** Van-e további kérdés, hozzászólás? Nincs. Akkor szavazásra teszem fel az előterjesztésben foglalt határozati javaslatot.

**Megállapítom, hogy Nagykovácsi Nagyközség Önkormányzat Oktatási, kulturális, sport, turisztikai és környezetvédelmi bizottsága jelen lévő 5 tagja 5 igen, ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**OKTATÁSI, KULTURÁLIS, SPORT, TURISZTIKAI ÉS KÖRNYEZETVÉDELMI BIZOTTSÁGA**

**22/2016. (III. 29.) HATÁROZATA**

**Tárgy: Döntés a Nagykovácsi Zenei Alapítvány helyiségkérelméről**

Nagykovácsi Nagyközség Önkormányzatának Oktatási, kulturális, sport, turisztikai és környezetvédelmi bizottsága javasolja a Képviselő-testületnek az alábbi határozat elfogadását:

Nagykovácsi Nagyközség Önkormányzatának Képviselő-testülete úgy dönt, hogy a Nagykovácsi Zenei Alapítvány (2094 Nagykovácsi, Boglya u. 20. Képviseletében eljár: Gát Anna, a Kuratórium elnöke, a továbbiakban: NAMI) részére a 390 helyrajzi számon nyilvántartott, természetben a 2094 Nagykovácsi, Kossuth L. u. 64. szám alatt épület jelen határozat mellékletét képező részét a birtokba adástól számított 15 + 5 év időtartamra használatába adja az alábbi lényeges feltételekkel:

- NAMI saját költségén felújítja az Ingatlant, különösen elvégzi a statikai megerősítést, hőszigetelést, energetikai korszerűsítést, nyílászáró cserét,

- a NAMI saját költségén elkészíti a felújításra vonatkozó terveket és azt előzetesen a Főépítésszel egyezteti,

- amennyiben építési engedély köteles a tevékenység, az építési engedélyt saját nevében megkéri,

- a NAMI köteles az ingatlant a saját költségén felújítani,

- az Önkormányzat ingatlan jelzáloggal történő terheléséhez nem járul hozzá,

- NAMI köteles a felújítási munkálatokat az ingatlan birtokba adásától számított 1 éven belül elvégezni, ezen határidő letelte után az Önkormányzat felmondhatja a használatra vonatkozó megállapodást

- a felújítás elkészültét követően a NAMI a használatában lévő ingatlant kizárólag saját céljai érdekében használhatja, azt harmadik személynek bérbe nem adhatja, és nem terhelheti meg,

- NAMI szavatol azért, hogy az ingatlanban a lakosság közszolgáltatással ellátása érdekében végez művészeti oktatási tevékenységet,

- az Önkormányzat jogosult az ingatlanban kialakított helyiségeket – előre egyeztetett módon – igénybe venni és használni,

- NAMI köteles a használat ideje alatt az ingatlant rendeltetésszerűen használni, állagát megóvni, terheit viselni (biztosítás, közüzemi költség),

- amennyiben akár a Nagykovácsi Alapfokú Művészeti Iskola akár a Nagykovácsi Zenei Alapítvány megszűnik, akkor az épületre vonatkozó használati jog is megszűnik, még abban az esetben is, ha a megszűnés jogutódlással történt,

- a használatra vonatkozó időtartam elteltével felek megállapodhatnak a további használatban is, de Önkormányzat nem köteles a további használatot engedélyezni.

Felkéri a Polgármestert, hogy gondoskodjon a használatra vonatkozó megállapodás elkészítéséről és felhatalmazza annak aláírására.

**Határidő:** 2016. május 15.

**Felelős:** Polgármester

**Fodor Attila elnök:** Kérdezem, hogy van-e további hozzászólás? Nincs, akkor köszönöm a részvételt, a bizottság ülését 17 óra 57 perckor lezárom.

K.m.f.

 Fodor Attila Bánóczi Margit

 elnök tag